RO Jurnalul Oficial al Uniunii Europene C 212/10

Aviz de inițiere a unei reexaminări intermediare parțiale a măsurilor compensatorii care se aplică importurilor anumitor antibiotice cu spectru larg originare din India

(2007/C 212/12)

Comisia a hotărât din proprie inițiativă deschiderea unei reexaminări intermediare parțiale care se limitează la nivelul de subvenționare a anumitor producători exportatori indieni, în temeiul articolului 19 din Regulamentul (CE) nr. 2026/97 al Consiliului din 6 octombrie 1997 privind protecția împotriva importurilor care fac obiectul unor subvenții, provenind din țări care nu sunt membre ale Comunității Europene („regulamentul de bază”) (1).

1. Produsul

Produsele reexaminate sunt amoxicilina trihidrat, ampicilina trihidrat și cefalexina care nu sunt prezentate sub formă de doze măsurate sau ambalate pentru vânzarea cu amănuntul, originare din India („produsul în cauză”), clasificate în prezent sub codul NC ex 2941 10 10, ex 2941 10 20 și ex 2941 90 00. Aceste coduri NC sunt menționate doar cu titlu informativ.

2. Măsurile existente

Măsurile aflate în vigoare în prezent sunt o taxă compensatorie definitivă instituită de Regulamentul (CE) nr. 713/2005 al Consiliului (2) care se aplică importurilor anumitor antibiotice cu spectru larg originare din India.

3. Motivele reexaminării

Comisia dispune de suficiente elemente de probă prima facie care dovedesc că circumstanțele în legătură cu măsurile de subvenționare, pe baza cărora s-au stabilit măsurile existente, s-au schimbat și că aceste schimbări sunt durabile.

Într-adevăr, avantajele legate de două sisteme de subvenționare [Sistemul de credite pentru drepturi de import („DEPBS”) și Scutirea de impozit pe profit în conformitate cu secțiunea 80 HHC a Legii privind impozitul pe profit („ITES”)] par să fi scăzut în mod semnificativ. Aceasta se datorează modificării legislației indiene de bază, pe care sunt bazate aceste sisteme.

Prin urmare, nivelul de subvenționare este susceptibil să fi diminuat pentru acele societăți ale căror măsuri sunt bazate, în totalitate sau parțial, pe avantaje obținute din unul sau ambele sisteme menționate anterior, în timpul perioadei de anchetă utilizată în ancheta care a condus la fixarea nivelului măsurilor existente.

Aceasta indică faptul că măsurile menționate în paragraful precedent privind importurile produsului reexaminat, la nivelul lor actual, nu ar mai fi necesare pentru a neutraliza subvenționarea actuală. Prin urmare, aceste măsuri ar trebui să fie reexaminate pentru societățile în cauză.

Aceste societăți includ societățile menționate în anexă, precum și orice alt fabricant al produsului reexaminat, care se prezintă Comisiei în termenul menționat la punctul 5 litera (b) punctul (i) de mai jos și care demonstrează în același termen că 1. a beneficiat de avantaje procurate de unul sau amândouă dintre sistemele menționate anterior, în timpul perioadei de anchetă utilizată în ancheta care a condus la fixarea nivelului măsurilor sub a căror incidență se găsesc (1 aprilie 2002-31 martie 2003), și că 2. date fiind schimbările structurale apărute în aceste sisteme, după cum s-a arătat anterior, avantajele ce decurg din aceste sisteme au scăzut.

În afară de aceasta, dacă ancheta de reexaminare sau oricare altă parte interesată furnizează suficiente elemente de probă prima facie înaintea termenului limită fixat la punctul 5 litera (a) punctul (i) de mai jos, că exportatorii produsului în cauză, vizați de prezenta reexaminare, beneficiază de alte sisteme de subvenționare decât cele menționate anterior, o anchetă asupra acestor sisteme poate fi făcută în cadrul reexaminării actuale.

În măsura în care marjele de subvenționare care rezultă din ancheta actuală ar putea avea un impact asupra măsurilor aplicabile societăților care cooperează în cadrul anchetei care a stabilit nivelul măsurilor și/sau asupra măsurilor restante care se aplică tuturor celorlalte societăți, aceste tarife pot fi modificate în consecință.

4. Procedură

După ce a constatat, în urma consultării comitetului consultativ, că există probe suficiente care să justifice inițierea unei proceduri de reexaminare intermediară parțială ex officio, Comisia inițiază prin prezentul aviz o reexaminare în conformitate cu articolul 19 din regulamentul de bază.

Ancheta va evalua necesitatea de a continua, de a înlătura sau de a modifica măsurile existente în cazul societăților care au beneficiat de unul sau de ambele sisteme de subvenționare menționate anterior și, pentru aceste societăți, în cazul altor sisteme pentru care există dovezi suficiente, după cum s-a arătat la punctul 3 paragraful 6 anterior. Ancheta va mai evalua și necesitatea de a revizui, în funcție de rezultatele anchetei actuale, măsurile care se aplică altor societăți care au cooperat la ancheta care a stabilit nivelul măsurilor existente și/sau măsura restantă care se aplică tuturor celorlalte societăți.

(a) Eșantionare

Având în vedere numărul aparent ridicat de părți implicate în procedură, Comisia poate decide să recurgă la eșantionare, în conformitate cu articolul 27 din regulamentul de bază.

(i) Eșantionare pentru exportatori/producători

Pentru a permite Comisiei să decidă dacă eșantionarea este necesară și, în caz afirmativ, să determine compoziția eșantionului, toți exportatorii/producătorii sau reprezentanții acționând în numele lor sunt invitați să se prezinte, contactând Comisia și să furnizeze următoarele informații privind societatea sau societățile lor, în termenul prevăzut la punctul 5 litera (b) punctul (i) și sub forma prevăzută la punctul 6:

— nume, adresă, adresă de e-mail, numere de telefon și fax și persoană de contact,

— cifra de afaceri, exprimată în moneda națională, și volumul vânzărilor, exprimat în kilograme, al produsului în cauză la exportul către Comunitate, pe perioada cuprinsă între 1 aprilie 2006 și 31 martie 2007,

— cifra de afaceri, exprimată în moneda națională, și volumul de vânzări, exprimat în kilograme, al produsului în cauză pe piața internă, pe perioada cuprinsă între 1 aprilie 2006 și 31 martie 2007,

— precizarea intenției societății de a solicita sau nu o marjă individuală de subvenționare (marjele individuale de subvenționare pot fi solicitate numai de către producători) (3),

— descrierea exactă a activităților societății în legătură cu fabricarea produsului în cauză, volumul producției, exprimat în kilograme, pentru produsul în cauză, capacitatea de producție, precum și investițiile în capacitatea de producție realizate în perioada cuprinsă între 1 aprilie 2006 și 31 martie 2007,

— denumirea și descrierea exactă a activităților tuturor societăților asociate (4) care participă la producerea și/sau vânzarea (la export și/sau pe piața internă) produsului în cauză,

— dacă societatea a beneficiat sau nu de avantaje în conformitate cu DEPBS și/sau ITES (i) în timpul perioadei de anchetă utilizată în ancheta care a condus la fixarea nivelului măsurilor cărora este supusă în prezent (1 aprilie 2002-31 martie 2003) și/sau (ii) în perioada cuprinsă între 1 aprilie 2006 și 31 martie 2007,

— orice altă informație relevantă care ar putea ajuta Comisia să determine compoziția eșantionului.

Prin comunicarea informațiilor menționate anterior, societatea își exprimă acordul de a fi eventual inclusă în eșantion. În cazul în care societatea este aleasă pentru a face parte din eșantion, aceasta presupune că societatea trebuie să răspundă la un chestionar și că acceptă verificarea răspunsurilor la fața locului. Dacă societatea arată că nu este de acord cu o eventuală includere a sa în eșantion, se va considera că nu a cooperat la anchetă. Consecințele lipsei de cooperare sunt prevăzute la punctul 7 de mai jos.

Pentru a obține informațiile pe care le consideră necesare pentru determinarea compoziției eșantionului de exportatori/producători, Comisia va contacta, de asemenea, autoritățile din țara din care provin exporturile, precum și orice alte asociații cunoscute de exportatori/producători.

(ii) Compoziția definitivă a eșantionului

Toate părțile interesate care doresc să furnizeze informații relevante privind determinarea compoziției eșantionului trebuie să le comunice în termenul prevăzut la punctul 5 litera (b) punctul (ii).

Comisia intenționează să stabilească compoziția definitivă a eșantionului după consultarea părților în cauză care și-au exprimat dorința de a fi incluse în eșantion.

Societățile incluse în eșantion trebuie să răspundă la un chestionar în termenul prevăzut la punctul 5 litera (b) punctul (iii) și trebuie să coopereze în cadrul anchetei.

În cazul unei cooperări deficitare, Comisia poate să-și stabilească concluziile pe baza probelor disponibile, în conformitate cu articolul 27 alineatul (4) și articolul 28 din regulamentul de bază. O concluzie bazată pe probele disponibile poate fi mai puțin avantajoasă părții în cauză, după cum se menționează la punctul 7.

(b) Chestionare

Pentru a obține informațiile pe care le consideră necesare pentru anchetă, Comisia va trimite chestionare societăților din eșantion și autorităților din țara exportatoare în cauză.

(c) Culegerea informațiilor și desfășurarea audierilor

Toate părțile interesate sunt invitate prin prezenta să își exprime punctele de vedere, să comunice și alte informații, pe lângă răspunsurile date în chestionar, și să aducă elemente de probă pentru susținerea lor. Aceste informații, precum și elementele de probă trebuie să parvină Comisiei în termenul prevăzut la punctul 5 litera (a) punctul (i).

De asemenea, Comisia poate audia părțile interesate, cu condiția ca acestea să înainteze o solicitare din care să reiasă că au motive speciale pentru care ar trebui să fie audiate. Această solicitare trebuie făcută în termenul prevăzut la punctul 5 litera (a) punctul (ii).

5. Termenele limită

(a) Termenele limită generale

(i) Pentru părți, în vederea prezentării, pentru a răspunde la chestionar și pentru furnizarea de orice alte informații

Pentru ca demersurile părților să fie luate în considerare în cadrul anchetei, toate părțile interesate trebuie să se prezinte, contactând Comisia și, în lipsa unor dispoziții contrare, să își prezinte punctele de vedere și să transmită răspunsurile la chestionare, în special autoritățile tării exportatoare în cauză, sau orice alte informații, inclusiv cele menționate la punctul 3 paragraful șase, în termen de 40 de zile de la data publicării prezentului aviz în Jurnalul Oficial al Uniunii Europene. Se atrage atenția asupra faptului că majoritatea drepturilor procedurale prevăzute în regulamentul de bază pot fi exercitate numai dacă părțile s-au prezentat în termenul menționat anterior.

(ii) Audieri

Toate părțile interesate pot să solicite, de asemenea, să fie audiate de către Comisie în același termen de 40 de zile.

(b) Termenul limită specific privind eșantionarea

(i) Informațiile menționate la punctul 4 litera (a) punctul (i) trebuie să parvină Comisiei în termen de 15 zile de la data publicării prezentului aviz în Jurnalul Oficial al Uniunii Europene, deoarece Comisia intenționează să consulte părțile în cauză care și-au exprimat dorința de a fi incluse în eșantion, în legătură cu compoziția definitivă a eșantionului, în termen de 21 de zile de la data publicării prezentului aviz în Jurnalul Oficial al Uniunii Europene.

(ii) Orice alte informații relevante pentru stabilirea compoziției eșantionului, în conformitate cu punctul 4 litera (a) punctul (ii), trebuie să parvină Comisiei în termen de 21 de zile de la data publicării prezentului aviz în Jurnalul Oficial al Uniunii Europene.

(iii) Răspunsurile la chestionare ale părților incluse în eșantion trebuie să parvină Comisiei în termen de 37 de zile de la data notificării privind includerea lor în eșantion.

6. Observații scrise, răspunsuri la chestionare și corespondență

Toate observațiile și cererile părților interesate trebuie prezentate în scris (nu în format electronic, în lipsa unor dispoziții contrare) și trebuie să menționeze numele, adresa, adresa de e-mail, numerele de telefon și de fax ale părții interesate. Toate observațiile comunicate în scris, inclusiv informațiile solicitate în prezentul aviz, răspunsurile la chestionare și corespondența cu părțile interesate, furnizate cu titlu confidențial, trebuie să poarte mențiunea „acces limitat” (5) și, în conformitate cu articolul 29 alineatul (2) din regulamentul de bază, trebuie să fie însoțite de o versiune neconfidențială, care să poarte mențiunea „VERSIUNE DESTINATĂ CONSULTĂRII DE CĂTRE PĂRȚILE INTERESATE”.

Adresa Comisiei pentru corespondență:

European Commission Directorate General for Trade Directorate H Office: J-79 4/23 B-1049 Brussels Fax (32-2) 295 65 05

7. Lipsa cooperării

În cazul în care o parte interesată nu permite accesul la informații sau nu furnizează informațiile necesare în termenul prevăzut sau obstrucționează în mod semnificativ ancheta, se pot stabili concluzii pozitive sau negative, pe baza datelor disponibile, în conformitate cu articolul 28 din regulamentul de bază.

În cazul în care se constată că o parte interesată a furnizat informații false sau eronate, informațiile nu sunt luate în considerare și se pot utiliza datele disponibile, în conformitate cu articolul 28 din regulamentul de bază. În cazul în care o parte interesată nu cooperează sau cooperează doar parțial și sunt folosite datele disponibile, rezultatul anchetei poate fi mai puțin favorabil acelei părți decât în cazul în care aceasta ar fi cooperat.

8. Programul anchetei

În conformitate cu articolul 22 alineatul (1) din regulamentul de bază, ancheta trebuie încheiată în termen de 15 luni de la data publicării prezentului aviz în Jurnalul Oficial al Uniunii Europene.

9. Alte reexaminări intermediare în conformitate cu articolul 19 al regulamentului de bază

Obiectul prezentei reexaminări este prevăzut la punctul (4) anterior. Orice parte care dorește să solicite o reexaminare pe baza altor motive poate să o facă, în conformitate cu prevederile articolului 19 al regulamentului de bază.

10. Prelucrarea datelor cu caracter personal

Vă rugăm să țineți cont de faptul că toate datele personale colectate de-a lungul acestei anchete vor fi tratate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (6).

(1) JO L 288, 21.10.1997, p. 1. Regulament, astfel cum a fost modificat ultima dată prin Regulamentul (CE) nr. 461/2004 (JO L 77, 13.3.2004, p. 12).

(2) JO L 121, 13.5.2005, p. 1.

(3) Marjele individuale pot fi solicitate în conformitate cu articolul 27 alineatul (3) din regulamentul de bază pentru societăţile neincluse în eşantion.

(4) În ceea ce priveşte sensul expresiei „societăţi afiliate”, a se vedea articolul 143 din Regulamentul (CEE) nr. 2454/93 al Comisiei din 2 iulie 1993 de stabilire a unor dispoziţii de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (JO L 253, 11.10.1993, p. 1).

(5) Aceasta înseamnă că documentul este destinat exclusiv uzului intern. Documentul este protejat în conformitate cu articolul 4 din Regulamentul (CE) nr. 1049/2001 al Parlamentului European şi al Consiliului din 30 mai 2001 privind accesul public la documentele Parlamentului European, ale Consiliului şi ale Comisiei (JO L 145, 31.5.2001, p. 43). Documentul în cauză este un document confidenţial în conformitate cu articolul 29 din regulamentul de bază şi articolul 12 din Acordul OMC privind subvenţiile şi măsurile compensatorii.

(6) JO L 8, 12.1.2001, p. 1.